 NA WYCLIFFE NYABERI  WAZIRI wa Leba Florence Bore amewaomba Wakenya hasa wakazi wa Gusii kujiepusha na upanzi wa miti ya mikaratusi maarufu kama Eucalyptus. Bi Bore, Jumatatu asubuhi, Novemba 13, 2023 aliwaongoza wakazi wa Nyamira katika Sikukuu ya upanzi wa miti ya kitaifa. Akizungumza katika Shule ya Upili ya Manga Nyaisa, Waziri Bore aliwaomba wakazi wa Gusii kuiondoa miti hiyo kwenye chemchemi za maji kwani inafyonza maji kwa viwango vikubwa na kupelekea mito kukauka. “Tukome kupanda miti ya Eucalyptus na badala yake tupande spishi zingine na miti ya matunda. Tumetoka katika kipindi cha kiangazi na hatutaki kurejea huko na ndiposa serikali imetujukumisha kupanda miti kwa wingi kwani miti husaidia kuvuta mvua,” waziri Bore alisema. Upanzi wa miti yenye thamani kama vile matunda, unatajwa kama njia mojawapo kusaidia kuangazia uhaba wa chakula. Katika eneo zima la Gusii, upanzi wa mikaratusi umepewa kipaumbele na imepandwa kote katika sehemu oevu ili ikue kwa kasi. Wakazi waliigeukia ili iwe kitega uchumi kwao baada ya kilimo cha majanichai na kahawa kudorora. Katika hafla ya Jumatatu kupanda miti, Waziri Bore aliandamana na Gavana Amos Nyaribo, mbunge wa Kitutu Masaba Clive Gisairo, Mbunge Mwakilishi wa Kike Jerusha Momanyi miongoni mwa viongozi wengine kutoka jamii ya Abagusii. Gavana Nyaribo alidokeza kuwa kuanzia mwezi ujao, wataanzisha mchakato wa kuikata mikaratusi yote iliyopandwa karibu na vyanzo vya maji.       You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  